b'\n_START_ARTICLE_\nMonumentul Infanteristului din Bucure\xc8\x99ti\n_START_SECTION_\nIstoric\n_START_PARAGRAPH_\nLa Expozitia Na\xc8\x9bional\xc4\x83 a Armatei din august 1919, artistul Spiridon Georgescu a expus lucr\xc4\x83rile \xe2\x80\x9eAv\xc3\xa2ntul\xe2\x80\x9c \xc8\x99i grupul \xe2\x80\x9eCapturarea unui tun\xe2\x80\x9c._NEWLINE_Macheta soldatului ce \xc3\xaenf\xc4\x83\xc8\x9bi\xc8\x99az\xc4\x83 \xe2\x80\x9cAv\xc3\xa2ntul\xe2\x80\x9d a fost ulterior folosit\xc4\x83 pentru a crea \xe2\x80\x9eMonumentul Infanteristului\xe2\x80\x9c. Monumentul reprezint\xc4\x83 statuia din bronz a unui infanterist rom\xc3\xa2n, \xc3\xaen pozi\xc8\x9bie de atac, \xc8\x9bin\xc3\xa2nd cu ambele m\xc3\xa2ini pu\xc8\x99ca \xc8\x99i preg\xc4\x83tindu-se s\xc4\x83 loveasc\xc4\x83 cu patul armei - rupt - un inamic imaginar ._NEWLINE_Pe soclul din piatr\xc4\x83 este fixat\xc4\x83 o plac\xc4\x83 de bronz cu o sabie pe ea, iar pe sabie un vultur cu ciocul deschis \xc8\x99i aripile \xc3\xaentinse, gata s\xc4\x83 se repead\xc4\x83 \xc3\xaenainte._NEWLINE_Pe placa soclului era gravat\xc4\x83 inscrip\xc8\x9bia: \xe2\x80\x9eEroilor c\xc4\x83zu\xc8\x9bi \xc3\xaen luptele de la M\xc4\x83r\xc4\x83\xc8\x99e\xc8\x99ti 1916-1918\xe2\x80\x9d, dar \xc3\xaen prezent se mai v\xc4\x83d doar dou\xc4\x83 g\xc4\x83uri \xc3\xaen piatr\xc4\x83, unde se aflau \xc8\x99uruburile de fixare. \xe2\x80\x9e\xc3\x8enteprinz\xc4\x83tori priva\xc8\x9bi\xe2\x80\x9d au valorificat bronzul la vreun centru de reciclare a metalelor._NEWLINE_Monumentul, care a fost \xc3\xaenchinat jertfei eroilor din Regimentul 9 V\xc3\xa2n\xc4\x83tori de Gard\xc4\x83 \xe2\x80\x9eRegele Alexandru al Iugoslaviei\xe2\x80\x9d care s-au acoperit de glorie \xc3\xaen Primul R\xc4\x83zboi Mondial \xc3\xaen luptele de la Bazargic, Amzacea, Letca Nou\xc4\x83 \xc8\x99i M\xc4\x83r\xc4\x83\xc8\x99e\xc8\x99ti, a fost construit la ini\xc8\x9biativa generalului Gabriel Marinescu, pe timpul c\xc3\xa2t s-a aflat la comanda acestui regiment, cu fonduri str\xc3\xa2nse din solda sa \xc8\x99i a militarilor din subordine \xc8\x99i turnat \xc3\xaen bronz la Fabrica \xc8\x99i Turn\xc4\x83toria V.V. R\xc4\x83\xc8\x99canu din Bucure\xc8\x99ti._NEWLINE_Monumentul Infanteristului a fost dezvelit cu fast \xc3\xaen prezen\xc8\x9ba regelui Carol al II-lea al Rom\xc3\xa2niei \xc3\xaen 22 mai 1931.'